Jonathan Butler maak ’n Paarlse draai | Netwerk24
Jonathan Butler maak ’n Paarlse draai
Deur Herschelle Benjamin 12 Oktober 2018 05:00
Jonathan Butler, Kaapse boorling en deesdae internasionale R&B-kunstenaar wat in Amerika woon, is die naweek te sien op ’n musiekfees op die Nederburg-wynplaas in die Paarl.
Butler tree saam met die plaaslike jazzorkes Top Dog, asook Camillo Lombard en Donveno Prins, op.
Ander kunstenaars op die program is Jonathan Rubain, ’n plaaslike gospel- en jazzmusikant, Dale Patience, saxofoonspeler, Elwira Standili, sanger, Mr.FerlSTET, Paarlse kletsrymer, en Marco Mentoor, klawerbordspeler.
Jonathan ButlerFoto: Raj Naik
Butler is gedurende die apartheidsjare in Athlone op die Kaapse Vlakte gebore, maar het oorsee verhuis om sy musiekloopbaan voort te sit.
Hy het al Grammy-benoemings gekry vir beste R&B-liedjie vir sy R&B-poptreffer “Lies” en vir “Going Home” as beste instrumentale jazzlied.
Hy het verlede jaar die Jonathan Butler-stigting begin wat musiek- en kunsopleiding bied vir kinders tussen die ouderdom van vier en 17.
’n Kitaar met Butler se handtekening op en ’n portret wat deur Iymanyi Belachew geverf gaan word terwyl hy optree, gaan tydens die konsert ten bate van die stigting opgeveil word.
Gehoorlede sal ook ’n geleentheid kry om Butler ná sy optrede te ontmoet.
*Saterdag se konsert begin om 17:00 en die hekke open om 16:00. Kaartjies kos tussen R150 eb R500, en is beskikbaar by Webtickets en by Pick n Pay-winkels. Toegang is gratis vir kinders onder 12. Vir meer inligting stuur ’n e-pos na hello@cnct.co.za of skakel 061 542 1598.